Elegantna i zavodljiva

Nezamjenjiva nijansa

Uvijek besprijekorno elegantna i zavodljiva, crna je uvijek na samom vrhu najmoćnijih nijansi. Osim što laska svakoj figuri jer vizualno izdužuje, ona ima onaj nedodirljivi i otmjeni štih. I upravo zbog toga žene vole crnu nijansu, a naročito njene vječne odjevne predmete, poput male crne haljine, lakiranih cipela, donjeg rublja… A kako počinje najsvečanije vrijeme u godini, vrijeme je da obnovite crne elemente garderobe. U fokusu su lakirane teksture pa sigurno nećete pogriješiti ukoliko odaberete polučizme ukrašene blještavim kamenčićima i baršunastim vezicama. Možete ih nositi uz elegantne haljine, ali i hlače nešto kraćih nogavica kako bi čizmice bile u prvom planu.

Lepršava bluza ukrašena volanima zanimljiva je i zbog igre prozirnih i neprozirnih dijelova. Odlično će pristajati uz klasičnu pencil suknju, ali i vaše omiljene traperice ili pak hlače protkane šljokicama.

Elegantni crni dioptrijski okviri uvijek su dobar izbor, a sada se nose oni upotpunjeni zlatnim detaljima.

Neizostavan dio glamuroznog outfita svakako je i donje rublje. Birajte ono od raskošnog pliša i delikatne čipke u formi topa koji možete nositi i ispod sakoa kao vidljivi dio outfita.

Ono što će vam svakako trebati ove zime je kaput. U glamuroznoj formi on dolazi u kombinaciji kratko šišanog krzna i kože u funkciji efektnih detalja, poput pojasa i bordura.

Crna torbica također je klasik u bezbroj verzija. Sada su u trendu retro modeli sa zlatnim dodacima.

Naušnice su isto tako važan dio slavljeničkog i svečanog looka. Birajte one raskošne s mnoštvom tonski usklađenih kristala.

I kao točku na 'i', za svoj novi omiljeni parfem odaberite miris pod nazivom Mala crna haljina, posvećen kultnom odjevnom komadu.

Foto: Shutterstok i press